Pohjois-Savon urheilu

Tämä artikkeli käsittelee urheilua Pohjois-Savon maakunnassa, poislukien Kuopion kaupunki, jota käsitellään omassa artikkelissaan. Olympialaisurheilijoiden määrällä mitattuna Pohjois-Savon merkittävimpiä urheiluseuroja ovat Puijon Hiihtoseura (10 olympiaedustajaa), Iisalmen Visa (7 olympiaedustajaa) ja Kalevan Pallo (5 olympiaedustajaa).
Historia.
Maakunnan voimistelu- ja urheiluharrastukset keskittyivät Kuopioon, jonne 1890-luvulla perustettiin useita seuroja, muun muassa ammattityöväen keskuuteen jo 1893. Pohjois-Savon maaseudun ensimmäinen voimisteluseura aloitti toimintansa 1890-luvun alussa teollisuusyhdyskunnassa Juankoskella, ollen maamme vanhimpia ryhmässään.
Kuopiossa voimistelu- ja urheiluelämän kehitys alkoi säätyläisten ja koululaisten suppeasta piiristä laajeten Kuopion pataljoonaan, työväen sekä raittiusseurojen keskuuteen. Vuonna 1900 voimistelunopettaja Ilo E. Schroeder saapui Kuopioon ja liikuntakulttuurin paikallinen järjestötoiminta tehostui ja etsi läheisempiä yhteyksiä myös maakuntaan. Koivuniemen kansanopistolla pidettiin 1903 maakunnalliset laulu-, soitto- ja voimistelujuhlat, jonne kutsuttiin Pohjois-Savon kaikki voimisteluseurat. Mukana oli kuusi seuraa.
Lehtori Schroeder perusti Pohjois-Savon piirin, johon liittyi myös Iisalmen urheiluväki kamreeri K. R. Castrenin johdolla. 
Palloilulajit.
Pesäpallo.
Pohjois-Savon menestyneimmät pesäpalloseurat ovat Siilinjärven Pesis (SiiPe) sekä Puurtilan Kisa-Pojat. SiiPe on pelannut Suomen korkeimmalla sarjatasolla SM-sarjassa ja Superpesiksessä yhteensä 13 kauden ajan ja naisten pääsarjassa 24 kauden ajan voittaen yhden naisten Suomen mestaruuden. Puurtilan Kisa-Pojat on puolestaan pelannut miesten pääsarjassa kahdeksan kauden ja naisten pääsarjassa kahden kauden ajan, voittaen kaksi SM-hopeaa.
Muita pääsarjassa pelanneita savolaisseuroja ovat olleet Siilinjärven Ponnistus (8 kautta) sekä Warkauden Urheilijat (2 kautta). Lisäksi Siilinjärven Ponnistus on pelannut yhden kauden ajan sekä Kiuruveden Jänteen Naisvoimistelijat yhden kauden ajan naisten pääsarjassa.
Jalkapallo.
Pohjois-Savossa ei ole pelattu jalkapalloa miesten pääsarjatasolla. Toiseksi korkeimmalla sarjatasolla pelanneita savolaisseuroja ovat Warkauden Pallo -35 (11 kautta), PK-37 Iisalmesta (8 kautta) sekä Varkauden Työväen Palloilijat (3 kautta). Useamman kauden kolmanneksi korkeimmalla sarjatasolla pelanneita savolaisseuroja ovat Warkauden Jalkapalloklubi (11 kautta), Nilsiän Pallo-Haukat (7 kautta) sekä Iisalmen Pallo-Veikot, Toivalan Urheilijat Siilinjärveltä ja Suonenjoen Pallo (2 kautta).
Lentopallo.
Lentopallossa menestyneimpiä savolaisseuroja ovat Pielaveden Sampo sekä Keski-Savon Pateri. Pielaveden Sampo on pelannut pääsarjassa 21 kauden ajan ja voittanut kolme Suomen mestaruutta. Keski-Savon Pateri on pelannut pääsarjassa 16 kauden ajan voittaen yhden Suomen mestaruuden. Lisäksi Varkauden Tarmo on pelannut pääsarjassa kuuden kauden ajan ja Siilinjärven Lentopallo yhden kauden ajan.
Amerikkalainen jalkapallo.
Amerikkalaisessa jalkapallossa menestynein Kuopion ulkopuolella pelannut seura on korkeimmalla sarjatasolla Vaahteraliigassa pelannut Varkaus Steelers. Steelers pelasi Vaahteraliigassa kaudella 2002. Varkaus oli Steelersin kotipaikka vuosina 1991–2005. Lisäksi Kiuruvesi Milky City Farmers on pelannut korkeimmillaan kolmanneksi korkeimmalla sarjatasolla II-divisioonassa.
Talviurheilu.
Hiihto.
Pohjois-Savon merkittävin hiihtoseura on hiihtoliiton I-luokkaan sijalle 31 luokiteltava Iisalmen Visa. Iisalmen Visa on erikoistunut erityisesti huippu-urheilutoimintaan. Muut pohjoissavolaisseurat ovat pääasiassa erikoistuneet nuoriso- ja harrastetoimintaan. I-luokkaan kuuluvia hiihtoseuroja ovat Kiuruveden Urheilijat, Vieremän Koitto, Silinjärven Hiihtoseura, Suonenjoen Vasmaa, Siilinjärven Ponnistus sekä Sonkajärven Pahka.
II-luokkaan kuuluvia seuroja ovat Pielaveden Sampo, Lapinlahden Veto, Leppävirran Viri, Leppävirran Urheilijat, Rautalammin Urheilijat sekä Soisalon Ampumahiihtäjät.